เพิ่มประสิทธิภาพการผลิตแมลงเศรษฐกิจ พัฒนาความรู้และทักษะแก่เกษตรกร 35 จังหวัด
นางสาวทัศนีย์ เมืองแก้ว รองเลขาธิการสำนักงานเศรษฐกิจการเกษตร (สศก.)  กระทรวงเกษตรและสหกรณ์ เปิดเผยถึงการประเมินผลโครงการเพิ่มประสิทธิภาพการผลิตแมลงเศรษฐกิจ หนึ่งในโครงการสำคัญของกระทรวงเกษตรและสหกรณ์ ภายใต้แผนแม่บทย่อยเกษตรชีวภาพ มีเป้าหมายในการพัฒนาความรู้และทักษะแก่เกษตรกรในการเพิ่มประสิทธิภาพการผลิตแมลงเศรษฐกิจให้สอดคล้องกับความต้องการของตลาดและสามารถแข่งขันได้ ตลอดจนส่งเสริมพัฒนาให้เกิดเครือข่ายสำหรับเชื่อมโยงการผลิตและการตลาด มีกรมส่งเสริมการเกษตรเป็นหน่วยงานรับผิดชอบและรับผิดชอบดำเนินการติดตามประเมินผลสำหรับปีงบประมาณ 2565 โครงการฯ กำหนดพื้นที่เป้าหมาย 32 จังหวัด   เกษตรกร 640 ราย พบว่า ภาพรวมสามารถพัฒนาความรู้และทักษะแก่เกษตรกรด้านการเพิ่มประสิทธิภาพการผลิตจำนวน 643 ราย ตามเป้าหมายที่กำหนด ประกอบด้วย เกษตรกรผู้เลี้ยงผึ้งพันธุ์ 20 ราย   ผึ้งโพรง 223 ราย ชันโรง 20 ราย และจิ้งหรีด 380 รายตัวอย่างผลสำเร็จของกลุ่มเกษตรกรผู้เลี้ยงผึ้งพันธุ์ทั้ง 20 ราย ณ ตำบลยางฮอม อำเภอขุนตาล  จังหวัดเชียงราย พบว่า มีการเลี้ยงผึ้งพันธุ์รวม 3,700 รัง สามารถผลิตน้ำผึ้งได้เฉลี่ย 28.50 กิโลกรัมต่อรังต่อปีต่อราย เพิ่มขึ้นจากเดิมก่อนเข้าร่วมโครงการซึ่งมีผลผลิตเฉลี่ย 27 กิโลกรัมต่อรังต่อปีต่อราย ทำให้ภาพรวมเกษตรกรสามารถผลิตน้ำผึ้งได้รวมกัน 105,450 กิโลกรัมต่อปี จากเดิม 101,935 กิโลกรัมต่อปี ขณะที่ด้านรายได้ พบว่า เกษตรกรนำผลผลิตที่ได้ทั้งหมด ไปจำหน่ายให้แก่แหล่งรับซื้อในท้องถิ่นในราคาเฉลี่ย 80 บาทต่อกิโลกรัม สร้างรายได้เพิ่มให้แก่กลุ่มเกษตรกร 281,200 บาทต่อปี หรือเฉลี่ยเพิ่มขึ้น 14,060 บาทต่อรายต่อปี ในส่วนของกลุ่มเกษตรกรที่เลี้ยงผึ้งโพรง ชันโรงและจิ้งหรีด อยู่ระหว่างการสำรวจข้อมูล สำหรับปีงบประมาณ 2566  กำหนดเป้าหมาย 35 จังหวัด เกษตรกรเป้าหมายรวม 700 ราย โดยเป็นกลุ่มเป้าหมายใหม่ทั้งหมด ซึ่งจากการติดตามโครงการในช่วงไตรมาส 1 ปีงบประมาณ 2566 คือเดือนตุลาคม – ธันวาคม 2565 พบว่า อยู่ในกระบวนการจัดเวทีสำรวจความต้องการในการพัฒนาความรู้ด้านแมลงเศรษฐกิจ เพื่อกำหนดแผนการพัฒนาความรู้ด้านแมลงเศรษฐกิจตามความต้องการของเกษตรกรต่อไป